KIRJALLINEN KYSYMYS E-2382/99

esittäjä(t): Bart Staes (Verts/ALE) komissiolle

(16. joulukuuta 1999)

Aihe: Etelä-Afrikan kauppa-, kehitys- ja yhteistyösopimuksen vaikutus eteläiseen Afrikkaan

Euroopan unionin ja Etelä-Afrikan tasavallan kahdenvälinen kauppa-, kehitys- ja yhteistyösopimus hyväksyttiin hiljattain. Sopimus avaa Etelä-Afrikan markkinat 86 prosentille EU:n tuotteista ja EU:n 15 jäsenvaltiota päästävät 95 prosenttia Etelä-Afrikan tuotteista markkinoilleen. Koska Etelä-Afrikka on kahden alueellisen liiton jäsenvaltio, tämä sopimus vaikuttaa myös alueen muihin valtioihin.

Etelä-Afrikka muodostaa yhdessä Botswanan, Namibian, Lesothon ja Swazimaan kanssa tulliliiton. Nämä viisi maata eivät saa periä rajoillaan tuontitulleja toistensa tuotteista. Tästä syystä Etelä-Afrikan kautta tuodut EU-tuotteet myydään tulleitta. Kuitenkin Botswanan, Namibian, Lesothon ja Swazimaantaloudet ovat hyvin riippuvaisia tuontitulleista. Lisäksi Etelä-Afrikka neuvottelee eteläisen Afrikan kehitysjärjestön kymmenen muun maan kanssa kaupan vapauttamisesta. Neuvottelujen ollessa kesken eteläisen Afrikan kehitysjärjestön jäsenmaiden yritysten on vaikeampi päästä Etelä-Afrikan markkinoille, kuin EU-valtioiden kilpailevien yritysten.

Joao de Deus Pineiro totesi antamassaan vastauksessa 22. syyskuuta 1998 Jaak Vandemeulebroucken esittämään kirjalliseen kysymykseen E-2287/98(1), että komissio uskoo, että aiotulla sopimuksella on myönteinen taloudellinen vaikutus sekä Etelä-Afrikkaan että muihin alueen maihin.

1. Miten suuret tulot Botswana, Namibia, Lesotho ja Swazimaa saivat EU-tuotteista perityistä tuontitulleista vuosina 1995, 1996, 1997, 1998 ja 1999?

2. Miten paljon Botswanan, Namibian, Lesothon ja Swazimaan arvioidaan saavan tuloja EU-tuotteista perityistä tuontitulleista vuosina 2000 ja 2001?

3. Mitkä seikat viittaavat siihen, että sopimuksella on Botswanalle, Namibialle, Lesotholle ja Swazimaalle myönteistä taloudellista vaikutusta?

4. Mitkä seikat viittaavat siihen, että sopimuksella on muille eteläisen Afrikan kehitysjärjestön maille myönteistä taloudellista vaikutusta?

(1) EYVL C 118, 29.4.1999, s. 51.

Poul Nielsonin komission puolesta antama vastaus

(25. tammikuuta 2000)

Botswanan kehityspolitiikan tutkimuslaitos (Botswana Institute for Development Policy Analysis) on komission rahoituksella tehnyt yksityiskohtaisen tutkimuksen arvioidakseen, millaisia vaikutuksia yhteisön ja Etelä-Afrikan vapaakauppasopimuksella tulee olemaan Botswanan, Lesothon, Namibian ja Swazimaan talouksiin, ja voidakseen esittää suosituksia siitä, miten nämä maat voivat hyödyntää odotettavissa olevia etuja mahdollisimman tehokkaasti ja samalla pitää haittavaikutukset mahdollisimman vähäisinä.

Kyseisten maiden keskimääräiset vuositulot (prosentteina bruttokansantuotteesta) yhteisestä tulokertymästä ovat seuraavat: Botswana 17,1 % Lesotho 41,7 %, Namibia 27,6 % ja Swazimaa 44,8 %.

Euroopan yhteisön ja Etelä-Afrikan tasavallan kauppaa, kehitystä ja yhteistyötä koskevan sopimuksen vaikutukset (pienentää yhteistä tulokertymää alhaisempien tullien vuoksi) maiden kokonaistuloihin ovat arvioiden mukaan: Botswana 5,3 %, Lesotho 12,9 %, Namibia 8,6 % ja Swazimaa 13,9 %. Käytännössä tulonmenetykset jäänevät huomattavasti vähäisemmiksi, koska Etelä-Afrikka on rajannut useat arat tuotteet vapauttamisen ulkopuolelle. Lisäksi ei ole mitään syytä uskoa, että tulojen väheneminen olisi pysyvää. Yhteisö on valmis tukemaan näitä maita verouudistuksen toteuttamisessa. Uudistus on välttämätön maiden tulolähteiden monipuolistamiseksi kauppaa, kehitystä ja yhteistyötä koskevasta sopimuksesta riippumatta.

Sopimus hyödyttää yhtä lailla sekä kuluttajia että yrittäjiä. Liike-elämän toimijoilla on käytettävissään edullisempi, korkealaatuisempi ja monipuolisempi valikoima tuotannontekijöitä ja tuotantohyödykkeitä. Näin ollen niiden investointi- ja vientinäkymät paranevat ja niillä on paremmat mahdollisuudet palkata lisää henkilöstöä. Vapaakauppasopimuksen tärkeimmät myönteiset vaikutukset ovat todennäköisimmin uusien työpaikkojen syntyminen ja investointien lisääntyminen Eteläisen Afrikan tulliliitossa SACU:ssa. Tämä johtaa parempaan tulonjakoon Botswanan, Lesothon, Namibian ja Swazimaan talouksissa ja mahdollistaa sen, että maiden valtiovarainministerit voivat kerätä varoja uudenlaisen verojärjestelmän avulla.

Eteläisen Afrikan kehitysyhteisön SADC:n ja vapaakauppasopimuksen välinen suhde on käytännössä vaikeampi kysymys, koska SADC:n on vielä kehityttävä kauppa-alan järjestöksi neuvottelemalla oma vapaakauppasopimuksensa. Yhteisön yleinen politiikka, jolla edistetään alueellista taloudellista yhdentymistä, varmisti sen, ettei yhteisö saanut parempaa pääsyä Etelä-Afrikan markkinoille kuin SADC-maat. Etelä-Afrikka esimerkiksi pidätti SADC-kumppaneilleen tietyt kaupalliset myönnytykset tekstiilialalla. Lisäksi kaikki kaupalliset myönnytykset, jotka yhteisölle annetaan Etelä-Afrikan kanssa tehdyn vapaakauppasopimuksen perusteella, on SADC:n kauppapöytäkirjan mukaisesti laajennettava koskemaan kaikkia SADC:n jäseniä. Näin SADC-maille varmistetaan parempi pääsy Etelä-Afrikan markkinoille.